पाएं अपने शहर की ताज़ा ख़बरें और फ्री ई-पेपरडाउनलोड करें
पेटलावद के रहने वाले सांवरिया वसुनिया की पत्नी पायल की दो दिन पहले तबीयत खराब हुई। शनिवार को हालत बिगड़ गई तो पेटलावद के निजी अस्पताल में ले गए। डॉक्टरों ने कहा ऑक्सीजन सप्लाय देना पड़ेगी, लेकिन हमारे यहां नहीं है। सांवरिया के लिए चलित ऑक्सीजन सेवा वरदान बनकर पेटलावद पहुंची। पता चलते ही पत्नी की मेडिकल रिपोर्ट लेकर पहुंचे। अस्पताल वालों ने खाली सिलेंडर दे दिया। इसके बदले भरा हुआ सिलेंडर लेकर अस्पताल आए। अब पत्नी को ऑक्सीजन मिल रही है। उनका ऑक्सीजन लेवल 86% था, जो अब सुधर रहा है। सांवरिया का कहना है जहां हर तरफ से खबर आ रही है कि ऑक्सीजन नहीं मिल रही है और यहां मुझे आसानी से मिल गई। सांवरिया की मदद हो पाई जिला प्रशासन द्वारा शुरू की गई चलित ऑक्सीजन सेवा से। औपचारिक रूप से शनिवार को ये वैन शुरू हुई। इसमें 10 जम्बो और 10 छोटे सिलेंडर रखे गए हैं। वैन अलग-अलग क्षेत्र में जाकर जरूरतमंद मरीजों के लिए ऑक्सीजन उपलब्ध कराएगी। पहले एक ही दिन में 5 जगह रखने के लिए तय किया था, लेकिन ट्रेवल टाइम ज्यादा होने से हर जगह के लिए सप्ताह के अलग-अलग दिन तय किए गए। प्रभारी अधिकारी प्रोबेशनर नायब तहसीलदार बबली बरडे ने बताया पहले दिन पेटलावद में गाड़ी स्वास्थ्य केंद्र के बाहर खड़ी गई। 8 लोग छोटे और 3 जम्बो सिलेंडर रखे गए।
थांदला से पेटलावद पहुंचकर लिया सिलेंडर : थांदला के अंशुल सोनी के काका नीरज सोनी कोरोना संक्रमण के कारण इंदौर के एक निजी अस्पताल में 12 दिनों तक भर्ती रहे। वहां से 29 अप्रैल को डिस्चार्ज किया गया। लेकिन बार-बार सांस लेने में दिक्कत आ रही है। डॉक्टरों ने घर पर ही ऑक्सीजन की व्यवस्था करने के लिए प्रिस्क्रिप्शन में लिखा। शुक्रवार को अंशुल और परिवार वाले पूरा दिन तलाश करते रहे, लेकिन कहीं ऑक्सीजन नहीं मिली। जब इस सुविधा के बारे में पता चला तो सुबह ही पेटलावद पहुंच गए। यहां से एक जम्बो सिलेंडर लिया।
ये रहेगा शेड्यूल : रविवार को झाबुआ, सोमवार व गुरुवार को झाबुआ व राणापुर, बुधवार व शनिवार को पेटलावद और मंगलवार व शुक्रवार को थांदला व मेघनगर।
पुलिसकर्मियों के परिवार वालों को लगाए टीके
शनिवार को पुलिस अस्पताल एसपी आशुतोष गुप्ता के मार्गदर्शन में 45 साल से अधिक उम्र के पुलिसकर्मियों और उनके परिजन का वैक्सीनेशन किया गया। टीकाकरण विभाग ने ये कैम्प रखा। एसपी, सहायक कलेक्टर आकाशसिंह, आरआई रणजीत ठाकुर, सूबेदार कोमल मीणा, टीकाकरण अधिकारी डॉ. राहुल गणावा थे। यहां लोगों को वैक्सीनेशन के फायदे भी बताए गए।
शोरूम संचालक ने दी एंबुलेंस, विधायक ने साढ़े 12 लाख दिए
कोरोना महामारी के दौरान अब मदद के लिए लगातार लोग सामने आ रहे हैं। शनिवार को शहर के चार पहिया वाहन शोरूम संचालक अल्केश बाकलिया ने कलेक्टर सोमेश मिश्रा को एक नई एंबुलेंस सौंपी। इसके अलावा पेटलावद विधायक वालसिंह मेड़ा ने नई एंबुलेंस विधायक निधि से लेने के लिए 12.51 लाख की स्वीकृति दी। लाखन सोलंकी, प्रफुल्ल बाफना और दिल्ली-मुंबई 8 लेन हाइवे बना रही जीआर इंफ्रा ने 500-500 मेडिकल किट उपलब्ध कराई है। इसके पहले एसआर फेरो अलॉय के ब्रजेंद्र शर्मा 1 हजार मेडिकल किट दे चुके हैं।
दरअसल इस समय स्वास्थ्य से जुड़ी सामग्री, दवाईयां और उपकरण की सबसे ज्यादा जरूरत है। कलेक्टर ने भी दानदाताओं से कहा है कि वो इसी तरह की चीजें ज्यादा से ज्यादा उपलब्ध कराएं। उन्होंने बताया, फिलहाल शोरूम संचालक द्वारा दी गई एंबुलेंस जिला अस्पताल में रखी जा रही है। जरूरत के हिसाब से सीएमएचओ थांदला या मेघनगर भेजेंगे। एक-दो दिन में भोपाल से एडवांस लाइफ सपोर्ट एंबुलेंस भी मिलने वाली है। डिप्टी कलेक्टर अंकिता प्रजापति ने बताया, अभी डोर टू डोर सर्वे हो रहा है। जहां भी सर्दी, खांसी या बुखार से पीड़ित लोग मिल रहे हैं, उन्हें दवाईयां उपलब्ध कराई जा रही हैं। ऐसे में इसकी काफी जरूरत भी है।
एक एंबुलेंस और देंगे
अंबर ऑटोमोटिव के अल्केश बाकलिया एवं मुकेश कटारा ने 13.15 लाख की एंबुलेंस सौंपी। चाबी और कागज कलेक्टर व सीएमएचओ डॉ. जयपालसिंह ठाकुर काे सौंपे। शोरूम संचालकों ने बताया, आने वाले समय में एक और एंबुलेंस जिला प्रशासन को देंगे। यहां भाजपा जिलाध्यक्ष लक्ष्मणसिंह नायक, सत्येंद्र यादव भी थे। दूसरी ओर पेटलावद विधायक द्वारा जिस एंबुलेंस की स्वीकृति दी गई, वो पेटलावद सिविल अस्पताल में सेवाएं देगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn